Abd al-Laṭīf Rašīd
Abd al-Laṭīf Rašīd Res apud Vicidata repertae: Nativitas: 10 Augusti 1944; Suleimania Patria: Iraca Familia Coniunx: Shanaz Ibrahim Ahmad Abd al-Laṭīf Ǧamāl Rašīd, litteris Arabicis عبد اللطيف جمال رشيد, litteris Latinis nonnumquam Latif Rashid (Suleimaniae in urbe die 10 Augusti 1944 natus), e familia Curdica ortus, est politicus Iracae. Ab anno 2022 praeses Iracae meret. In Cambria partim educatus, alumnus est universitatum Liverpoliensis et Mancuniensis in Anglia: hic arti ingeniariae studuit gradumque doctoris anno 1976 ascendit. Mox sodalis unionis patrioticae Curdistaniae fit et per multos annos in Britannia exsul habitabat: nihilominus breve temporis spatium apud universitatem Suleimaniensem docuit. In patriam post ruinam Saddami Husseini reditus, ab anno 2003 usque in 2010, tam sub obsidione Civitatum Foederatarum quam sub regimine praesidum Carduchorum, minister aquarum Iracae meruit, primis ministris Iyad Allawi, Ibrāhīm al-Ǧaʿfarī, Nūrī al-Mālikī, primo ministro vicario Barham Ṣāliḥ (qui sicut Latif Rashid in Cambria et Anglia eruditus erat). Die 13 Octobris 2022 praeses Iracae a parlamento electus est. Primum ministrum Mahometum Shīāʿ al-Sūdānī, iam a coordinatoribus (ita dictis) selectum, confirmavit.